“บิ๊กตู่” แย้ม “คลัง-ธปท.” กำลังหาทางแก้เงินเฟ้อ หวั่นกระทบเงินไหลออก
พล.อ.ประยุทธ์ จันทร์โอชา เปิดเผย กระทรวงการคลังและธนาคารแห่งประเทศไทย อยู่ระหว่างหาวิธีแก้ปัญหาเงินเฟ้อที่ปรับสูงขึ้น โดยเฉพาะการคงอัตราดอกเบี้ยไว้ก่อน เพื่อป้องกันไม่ให้เงินไหลออกนอกประเทศ
พล.อ.ประยุทธ์ จันทร์โอชา เปิดเผย กระทรวงการคลังและธนาคารแห่งประเทศไทย อยู่ระหว่างหาวิธีแก้ปัญหาเงินเฟ้อที่ปรับสูงขึ้น โดยเฉพาะการคงอัตราดอกเบี้ยไว้ก่อน เพื่อป้องกันไม่ให้เงินไหลออกนอกประเทศ
7 มิ.ย. 2565

พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยภายหลังการประชุมคณะรัฐมนตรี หรือ ครม. ถึงอัตราเงินเฟ้อที่ปรับสูงขึ้นว่า ขณะนี้กระทรวงการคลัง อยู่ระหว่างพิจารณาร่วมกับธนาคารแห่งประเทศไทย หรือ ธปท. กำลังหาวิธีแก้ปัญหา พร้อมยืนยันว่ารัฐบาลให้ความสำคัญเรื่องดังกล่าว เนื่องจากมีผลกระทบต่อราคาสินค้าอย่างอื่นด้วย
นายกรัฐมนตรี ยังระบุว่า ปัญหาเงินเฟ้อเป็นปัญหาที่เกิดขึ้นทั่วโลก และต้องหาวิธีการแก้ไขปัญหา แต่จะแก้ปัญหาได้มากน้อยเพียงใดขึ้นอยู่กับสถานการณ์ภายนอกเป็นตัวกำหนดด้วย
ส่วนแนวโน้มที่จะให้ธนาคารเฉพาะกิจของรัฐคงอัตราดอกเบี้ยไว้ก่อนนั้น นายกรัฐมนตรี ระบุว่า เท่าที่ได้รับทราบ ทางกระทรวงการคลัง ชี้แจงว่าจะขอให้ช่วยคงอัตราดอกเบี้ยไว้ก่อน เพื่อป้องกันไม่ให้เงินไหลออกนอกประเทศ ซึ่งเป็นไปตามหลักการทางเศรษฐศาสตร์